Spinnangr legger opp
Spinnangr spilte sammen med Tarjei Skarlund i London-OL i sommer, der de endte på niendeplass. Skarlund hadde allerede bestemt seg for å gi seg etter årets sesong, og nå gjør Spinnangr det samme, skriver Farsunds Avis. - For dem som kjenner meg, kommer ikke dette som noen bombe. Jeg er rett og slett ikke motivert for å satse videre i sandvolleyballsirkuset med en ny makker, sier Spinnangr til avisen. - Jeg har oppnådd det jeg ønsket som sandvolleyballspiller. Akkurat nå er jeg glad for at avgjørelsen er tatt, og at denne delen av livet mitt er over. Jeg er lei av reising i månedsvis borte fra Norge. Nå ser jeg fram til mer tid sammen med venner og familie, legger 26-åringen til.Nyheten var på mange måter varslet. VG Nett omtalte allerede under OL i London muligheten for at Spinnangr skulle legge opp. - Jeg er ikke sikker på hva jeg gjør til høsten, og skal i alle fall ha en god pause etter sesongen, sa Spinnangr den gangen. - Hva har penger å si? - Penger spiller ingen rolle for meg. Jeg kan ikke gå konkurs, men hadde jeg tenkt på penger, hadde jeg ikke tenkt på sandvolleyball i det hele tatt. Da hadde jeg vært i jobb for lenge siden, sa Spinnangr. Også makker Skarlund legger opp: - Jeg har ofret veldig mye veldig lenge. Jeg har lyst til å bidra mer inn mot familien. Jeg har ikke lyst til å miste mer av oppveksten til det jeg får av barn (har ett nå, red.anm.), og nå får jeg en fantastisk karriereavslutning i OL, sa han til VG Nett i London i sommer.
Martin Spinnangr (26) har bestemt seg for å legge opp som sandvolleyballspiller.